ลุ้น SET บวกต่อตามตปท. คาดหวังสหรัฐออกมาตรการเยียวยาศก.
ลุ้น SET บวกต่อตามตปท. คาดหวังสหรัฐฯออกมาตรการเยียวยาศก.
29 ก.ย. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะปรับตัวขึ้นได้ต่อเนื่องจากวานนี้ เป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่จะเคลื่อนไหวในแดนบวก ตามตลาดสหรัฐฯที่ปรับตัวขึ้น จากความคาดหวังมาตรการเยียวยาเศรษฐกิจของสหรัฐฯรอบใหม่ วงเงิน 2.4 ล้านล้านดอลลาร์สหรัฐ ทำให้ไปหนุน Sentiment บวกต่อการฟื้นตัวเศรษฐกิจของสหรัฐฯ ขณะที่นักลงทุนโยกเงินเข้าไปลงทุนในสินทรัพย์เสี่ยงมากขึ้น ส่งผลให้เงินดอลลาร์สหรัฐฯกลับมาอ่อนค่า เห็นได้จากราคาน้ำมัน และราคาทองคำ ต่างรีบาวด์ขึ้นมา
ส่วนบ้านเราก็คาดว่าจะมีการทำ Window Dressing ก่อนปิดงบฯไตรมาส 3/63 และวันนี้ให้ติดตามการประชุมคณะรัฐมนตรี (ครม.) ซึ่งก็จะมีการเสนอพิจารณาการต่ออายุพ.ร.ก.การบริหารราชการในสถานการณ์ฉุกเฉินออกไปอีก 1 เดือน และมีเรื่องการเปิดให้นักท่องเที่ยวต่างชาติเข้ามาแบบพิเศษ รวมถึงรอดูผู้ที่จะเข้ามาดำรงตำแหน่งรมว.คลังคนใหม่
นอกจากนี้ ล่าสุดค่าการกลั่นไปขึ้นมายืนเหนือระดับ 1 เหรียญฯ/บาร์เรล ได้ในรอบ 5 เดือน โดยมาอยู่ที่ 1.18 เหรียญฯ/บาร์เรล สูงสุดในรอบ 6 เดือนครึ่ง น่าจะช่วยหนุนให้หุ้นในกลุ่มโรงกลั่นฟื้นตัวขึ้นได้ อีกทั้งสเปรดปิโตรเคมีก็ปรับตัวขึ้นมา ทำให้น่าจะไปหนุนหุ้นในกลุ่มปิโตรเคมีด้วย อย่างไรก็ดีให้จับตาการดีเบตผู้เข้าชิงตำแหน่งประธานาธิบดีสหรัฐในวันนี้
พร้อมให้แนวรับ 1,255 จุด ส่วนแนวต้าน 1,280 จุด